יום (ב') נפני הצהריים תקפו ערבים מחאן אל אחמר רכב יהודי שנסע על כביש 1 סמוך למאחז הבדואי. הרכב נפגע מאבן שיידו לעברו ערבים מהמאחז הלא חוקי.

ראובן צנעני, תושב מצפה יריחו, בעל הרכב שנפגע, הגיש תלונה למשטרה. "נסעתי לכיוון מישור אדומים. כשעבר את חאן אל אחמר הרגשתי ושמעתי מכה באוטו, לאחר מכן התרסקה השמשה הצדדית של הרכב.

המשכתי נסיעה עד לצומת מישור אדומים שם בחנתי את הנזק ולאחר שראיתי כי חוץ מהפגיעה ברכב הכל בסדר, נסעתי למשטרה להגיש תלונה", סיפר.

בתו של צנעני פרסמה את האירוע בדף הפייסבוק שלה וכתבה כי "לא תשמעו על זה בחדשות. זרקו על אבא שלי אבנים בכביש בין כפר אדומים למישור אדומים, ליד אחמר המקום שעוד לא פינו.. ב"ה אבי ניצל בנס!!! מקווה שיפנו עוד היום לפני שמישהו ישלם על זה בחייו".

ישראל גנץ, סגן ראש מועצת בנימין והמועמד לראשות המועצה, תקף בעקבות האירוע את המערכת סביב התנהלותה בחאן אל אחמר.

"ניסיון הרצח שבוצע מחאן אל אחמר על אזרח ישראלי שנסע בכביש מספר 1 של מדינת ישראל, מוכיח שוב כאלף עדים, כי על ראש הממשלה להימנע מניסיונות ההסדרה והשארתם של הבדואים במרחב אדומים ואנו דורשים ממנו לקיים את החלטת בג"ץ המורה על העברתם לקיבוע אבו דיס באופן מיידי", דברי גנץ.

ממפלגת האיחוד הלאומי נמסר בתגובה כי "הנה התשובה למקבלי החלטות שבחרו לא לפנות את מאחז הדמים חאן אל אחמר. האם עד שלא נראה דם יבינו זאת? כדאי לעצור את זה כבר עכשיו בפינוי מידיי. לא פינינו-קיבלנו טרור"